CELEX: 32022D0033
Language: ro
Date: 2022-01-10 00:00:00
Title: Decizia de punere în aplicare (UE) 2022/33 a Comisiei din 10 ianuarie 2022 de abrogare a Deciziei de punere în aplicare (UE) 2021/2021 privind anumite măsuri de urgență vizând pesta porcină africană în Germania [notificată cu numărul C(2022) 155] (Numai textul în limba germană este autentic) (Text cu relevanță pentru SEE)

12.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 7/17
               
            
         DECIZIA DE PUNERE ÎN APLICARE (UE) 2022/33 A COMISIEI
         din 10 ianuarie 2022
         de abrogare a Deciziei de punere în aplicare (UE) 2021/2021 privind anumite măsuri de urgență vizând pesta porcină africană în Germania
         
            
               [notificată cu numărul C(2022) 155]
            
         
         (Numai textul în limba germană este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 259 alineatul (1),
         întrucât:
         
                     (1)
                  
                  
                     Pesta porcină africană este o boală infecțioasă virală care afectează populațiile de porcine deținute și sălbatice și care poate avea un impact mare asupra populațiilor de animale în cauză și asupra rentabilității creșterii porcinelor, cauzând perturbări ale circulației transporturilor acestor animale și a produselor provenite de la acestea în interiorul Uniunii, precum și ale exporturilor în țări terțe.
                  
               
                     (2)
                  
                  
                     În cazul apariției unui focar de pestă porcină africană la porcine deținute, există un risc mare de răspândire a bolii respective la alte unități de porcine deținute.
                  
               
                     (3)
                  
                  
                     Regulamentul delegat 2020/687 al Comisiei (2) completează normele privind controlul bolilor listate menționate la articolul 9 alineatul (1) literele (a), (b) și (c) din Regulamentul (UE) 2016/429 și definite ca boli de categoria A, B și C în Regulamentul de punere în aplicare (UE) 2018/1882 al Comisiei (3). În particular, articolele 21 și 22 din Regulamentul delegat (UE) 2020/687 prevăd stabilirea unei zone de restricții în cazul apariției unui focar de boală de categoria A, inclusiv de pestă porcină africană, precum și aplicarea anumitor măsuri în zona respectivă. În plus, articolul 21 alineatul (1) din respectivul regulament delegat prevede că zona de restricții trebuie să cuprindă o zonă de protecție, o zonă de supraveghere și, dacă este necesar, alte zone de restricții în jurul sau adiacent zonelor de protecție și de supraveghere.
                  
               
                     (4)
                  
                  
                     Ca urmare a apariției unui focar de pestă porcină africană la porcine deținute din landul Mecklenburg-Pomerania de Vest, Germania, care a fost confirmat la 15 noiembrie 2021, precum și a informațiilor primite de la statul membru federal respectiv cu privire la situația bolii pe teritoriul său, a fost adoptată Decizia de punere în aplicare (UE) 2021/2021 a Comisiei (4). Decizia de punere în aplicare respectivă prevede că Germania trebuie să asigure faptul că zona de restricție în care se aplică măsurile vizând zonele de protecție și de supraveghere prevăzute în Regulamentul delegat (UE) 2020/687 cuprinde cel puțin zonele menționate în anexa la respectiva decizie de punere în aplicare. Respectiva decizie de punere în aplicare se aplică până la 15 februarie 2022.
                  
               
                     (5)
                  
                  
                     La sfârșitul lunii decembrie 2021, Germania a informat Comisia cu privire la situația actuală favorabilă a pestei porcine africane la porcinele deținute din zona de restricții din landul Mecklenburg-Pomerania de Vest și cu privire la faptul că măsurile vizând zonele de protecție și de supraveghere au fost puse în aplicare în mod corespunzător, în conformitate cu Regulamentul delegat (UE) 2020/687, pentru a preveni răspândirea în continuare a bolii respective.
                  
               
                     (6)
                  
                  
                     Având în vedere situația actuală favorabilă a pestei porcine africane la porcinele deținute din landul Mecklenburg-Pomerania de Vest și faptul că măsurile respective au fost puse în aplicare în mod corespunzător de Germania, și pentru a preveni orice perturbare inutilă a comerțului, este adecvat să se abroge Decizia de punere în aplicare (UE) 2021/2021 cu efect de la 15 ianuarie 2022.
                  
               
                     (7)
                  
                  
                     Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2021/2021 se abrogă cu efect de la 15 ianuarie 2022.
         
         
            Articolul 2
            Prezenta decizie se adresează Republicii Federale Germania.
         
         
            Adoptată la Bruxelles, 10 ianuarie 2022.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 84, 31.3.2016, p. 1.
         
            (2)  Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate (JO L 174, 3.6.2020, p. 64).
         
            (3)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (4)  Decizia de punere în aplicare (UE) 2021/2021 a Comisiei din 18 noiembrie 2021 privind anumite măsuri de urgență vizând pesta porcină africană din Germania (JO L 413, 19.11.2021, p. 34).